**OBJAVA NA INFO TOČKI IN SPLETNI STRANI MO RS**

Številka: 8012-20/2021-1

Datum: 26. 03. 2021

Zadeva: **Zbiranje prijav kandidatov za predvideno napotitev civilnega funkcionalnega strokovnjaka (CFS) na misijo v Natovo svetovalno skupino (NALT) na Kosovu na mesto svetovalca za pravne zadeve na obrambnem področju**

Na podlagi 10. člena Uredbe o sodelovanju civilnih strokovnjakov in zmogljivosti v mednarodnih operacijah na obrambnem področju (Uradni list RS, št. 75/06 ter št. 51/16, v nadaljnjem besedilu uredba) in Sklepa Vlade Republike Slovenije o možnosti za napotitev letno do največ desetih civilnih funkcionalnih strokovnjakov v mednarodne operacije in misije na obrambnem področju (Vlada Republike Slovenije, št. 87100-11/2011/3, z dne, 20. 7. 2011), Ministrstvo za obrambo, Direktorat za obrambne zadeve, Vojkova cesta 55, Ljubljana, objavlja razpis o možnosti napotitve civilnih funkcionalnih strokovnjakov (v nadaljnjem besedilu CFS) na misijo v Natovo svetovalno skupino (v nadaljnjem besedilu NALT) na mesto svetovalca za pravne zadeve na obrambnem področju.

Uporabljeni izrazi, zapisani v moški slovnični obliki, so uporabljeni kot nevtralni za ženske in moške.

Poziv za prijavo s šifro **SVETOVALEC ZA PRAVNE ZADEVE** na obrambnem področju je objavljen z namenom prijave in izbora za napotitev CFS v Natovo svetovalno skupino NALT na Kosovu v Prištini.

Obdobje napotitve se določi s pogodbo o zaposlitvi, in sicer predvidoma za obdobje enega leta z možnostjo podaljšanja. Napotitev CFS je načrtovana predvidoma **v začetku meseca julija 2021**.

Poziv je namenjen civilnim osebam za opravljanje nalog na delovnem mestu v nazivu OF-4, primerljivim z uradniškim nazivom podsekretar, ki morajo izpolnjevati tudi druge spodaj navedene pogoje za opravljanje dela CFS v NALT.

K prijavi za morebitno napotitev na misijo NALT so vabljeni kandidati, ki izpolnjujejo spodaj navedene pogoje za opravljanje dela v NALT:

* večletne delovne izkušnje na področju prava (državni organi, mednarodne organizacije),
* najmanj visokošolska strokovna izobrazba (prejšnja)/visokošolska strokovna izobrazba (prejšnja) oz. visokošolska strokovna izobrazba (prva bolonjska stopnja)/visokošolska strokovna izobrazba (prva bolonjska stopnja) oz. visokošolska univerzitetna izobrazba (prva bolonjska stopnja),
* znanje angleškega jezika za samostojno pisno in ustno komuniciranje v mednarodnem delovnem okolju. Kandidati, ki bodo izpolnjevali pogoje iz razpisa, bodo po potrebi povabljeni na preverjanje znanja iz angleškega jezika,
* da kandidat ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* da zoper kandidata ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* da kandidat ni v disciplinskem postopku,
* poznavanje in delo v računalniškem okolju MS Office,
* veljavno nacionalno dovoljenje za dostop do tajnih podatkov do stopnje tajnosti »Tajno«,
* veljavno dovoljenje za dostop do tajnih podatkov Nata s stopnjo tajnosti »NATO SECRET«.

Kandidati, ki nimajo dovoljenja za dostop do tajnih podatkov Nata s stopnjo tajnosti »NATO SECRET«, lahko dovoljenje (v primeru izbire na razpisu) pridobijo tudi naknadno.

Delovno področje bo obsegalo:

* svetovanje in zagotavljanje zaprošene pomoči Ministrstvu za obrambo Republike Kosovo, Kosovskim varnostnim silam na strateški, operativni ter taktični ravni in tudi drugim varnostnim organizacijam na Kosovu (v vseh pravnih zadevah in vprašanjih),
* povezovanje in sodelovanje z Ministrstvom za obrambo Republike Kosovo, Kosovskimi varnostnimi silami, Natom in drugimi partnerji ter ostalimi NALT svetovalci,
* priprave in izvajanje letnega programa dela na pravnem področju,
* upravljanje, koordiniranje in nadzorovanje aktivnosti, ki se nanašajo na pravne zadeve vezane na Ministrstvo za obrambo Republike Kosovo in na Kosovske varnostne sile (v rednem delovnem času ter tudi izven delovnega časa),
* pripravo analiz, ocen in poročil, ki se nanašajo na pravne zadeve v skladu z zahtevami NALT,
* svetovanje o vseh zadevah, ki se nanašajo na mednarodno pravo in načela človekovih pravic, kakor tudi na ustrezno zastopanost vseh etničnih skupin na Kosovu in izvajanje resolucij VS ZN (UNSCR) 1325, 1612 in drugih z njima povezanih resolucij,
* opravljanje drugih nalog, skladno z odločitvami in zahtevami nadrejenih v NALT.

Prijava mora vsebovati:

1. življenjepis, izpolnjen v obliki »Europass CV«, iz katerega je razvidno izpolnjevanje pogojev glede zahtevane izobrazbe (stopnja in smer ter leto in ustanova, na kateri je izobrazba pridobljena) ter delovnih izkušenj (opis delovnih izkušenj iz katerih je razvidno izpolnjevanje pogoja glede zahtevanih delovnih izkušenj),
2. dokazilo o doseženi strokovni izobrazbi,
3. izjavo kandidata ali uradno potrdilo, da kandidat ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot 6 mesecev,
4. izjava kandidata ali uradno potrdilo, da zoper kandidata ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
5. druga dokazila s katerimi kandidat izkazuje, da izpolnjuje pogoje za opravljanje dela svetovalca v Natovi svetovalni skupini,
6. pisno soglasje predstojnika organa/organizacije/organizacijske enote MO, ki v primeru izbire kandidata soglaša z njegovo napotitvijo na misijo v Natovo svetovalno skupino na Kosovu (v skladu s tem razpisom) s pisno izjavo, da kandidat ni v disciplinskem postopku.

V primeru predložitve potrdila iz tretje in četrte alineje prejšnjega odstavka tega razpisa, le ta ne smejo biti starejša od 60 dni.

Prednost pri izbiri bodo imeli kandidati, ki so skladno s 7. členom uredbe uspešno končali usposabljanje po programu CFS in izpolnjujejo druge pogoje iz razpisa in kandidati, ki imajo delovne izkušnje na obrambnem področju.

Prijavo v pisni obliki pošljite v zaprti ovojnici z oznako: »EVIDENTIRANJE ZA NAPOTITEV V NALT - SVETOVALEC ZA PRAVNE ZADEVE« **pod zaporedno št. 8012-20/2021** na naslov: Republika Slovenija, Ministrstvo za obrambo, Direktorat za obrambne zadeve, Sektor za načrtovanje, Vojkova cesta 55, 1000 Ljubljana, in sicer **najkasneje do 9. aprila 2021.**

Prijava v pisni obliki se lahko osebno vroči tudi v glavni pisarni Ministrstva za obrambo Republike Slovenije, Vojkova cesta 55, 1000 Ljubljana.

Za pisno obliko prijave se šteje tudi elektronska oblika, poslana **na elektronski naslov**: glavna.pisarna@mors.si, pri čemer veljavnost prijave ni pogojena z elektronskim podpisom.

Kandidati, ki bodo izpolnjevali pogoje iz razpisa, bodo vabljeni na razgovor in bili obveščeni o izbiri.

Kandidati lahko dodatne informacije v zvezi z razpisom dobijo v Sektorju za načrtovanje pri kontaktni osebi: Marko Ogrizek, telefonska številka 01/471 28 10, elektronska pošta marko.ogrizek@mors.si ter Aleksander Kocić, mag., telefonska številka 01/ 471 26 08, elektronska pošta aleksander.kocic@mors.si

Pripravil:

|  |  |  |
| --- | --- | --- |
| Marko Ogrizekvišji svetovalec I |  | mag. Valter Vrečarv. d. generalnega direktorja |